Title: คำสั่งนายกรัฐมนตรี ที่ 8/2523 เรื่อง กำหนดมาตรการเพื่อแก้ไขและป้องกันภาวะการขาดแคลนน้ำมันเชื้อเพลิง

คำสั่งนายกรัฐมนตรี

คำสั่งนายกรัฐมนตรี
ที่ ๘/๒๕๒๓
เรื่อง กำหนดมาตรการเพื่อแก้ไขและป้องกันภาวะการ
ขาดแคลนน้ำมันเชื้อเพลิง[๑]

ตามที่ได้มีคำสั่งนายกรัฐมนตรีที่ ๑/๒๕๒๒
และที่ ๔/๒๕๒๒ เรื่อง กำหนดมาตรการเพื่อแก้ไขและป้องกันภาวะการขาดแคลนน้ำมันเชื้อเพลิง
ลงวันที่ ๓๐ มีนาคม ๒๕๒๒ และลงวันที่ ๒ เมษายน ๒๕๒๒ นั้น เนื่องจากขณะนี้ปรากฏว่าภาวะการน้ำมันเชื้อเพลิงได้กลับเข้าสู่ภาวะปกติแล้ว  ซึ่งตามแผนการผลิตและจัดหาน้ำมันเชื้อเพลิง
น้ำมันเบนซินและน้ำมันดีเซล จะมีเพียงพอตลอดปี ๒๕๒๓ จึงเห็นควรยกเลิกและแก้ไขเพิ่มเติมมาตรการบางประการที่หมดความจำเป็นได้
ฉะนั้น อาศัยอำนาจตามความในมาตรา ๓ แห่งพระราชกำหนดแก้ไขและป้องกันภาวะการขาดแคลนน้ำมันเชื้อเพลิง
พ.ศ. ๒๕๑๖ นายกรัฐมนตรีจึงออกคำสั่งไว้ ดังต่อไปนี้

ข้อ ๑  ให้ยกเลิกคำนิยามคำว่า ผู้ค้าน้ำมัน ในข้อ
๓ แห่งคำสั่งนายกรัฐมนตรี ที่ ๑/๒๕๒๒ ลงวันที่ ๓๐ มีนาคม ๒๕๒๒
และให้ใช้ความต่อไปนี้แทน
ผู้ค้าน้ำมัน หมายความว่า
ผู้กระทำการค้าน้ำมันเชื้อเพลิงโดยซื้อ สั่ง หรือนำเข้ามาในราชอาณาจักร หรือได้มาไม่ว่าด้วยประการใดเพื่อจำหน่าย
ซึ่งมีปริมาณการค้าน้ำมันเชื้อเพลิงแต่ละชนิดหรือรวมกันทุกชนิดปีละตั้งแต่สองหมื่นเมตริกตันขึ้นไป
และให้หมายความรวมถึงผู้ประกอบอุตสาหกรรมกลั่นน้ำมันการปิโตรเลียมแห่งประเทศไทยและสำนักงานจัดจำหน่ายและสำรองผลิตภัณฑ์น้ำมันด้วย

ข้อ ๒   ให้ยกเลิกความในข้อ ๗
แห่งคำสั่งนายกรัฐมนตรี ที่ ๑/๒๕๒๒ ลงวันที่ ๓๐ มีนาคม ๒๕๒๒ และให้ใช้ความต่อไปนี้แทน
ข้อ ๗  ให้ผู้ค้าน้ำมันแจ้งชนิดและปริมาณของน้ำมันเชื้อเพลิงที่รับหรือได้มา
ได้จัดส่งหรือจำหน่ายและคงเหลือเป็นประจำทุกเดือน ภายในวันที่ ๑๕ ของเดือนถัดไป
ต่อกรมทะเบียนการค้ากระทรวงพาณิชย์

ข้อ ๓  ให้ยกเลิกข้อ ๘ แห่งคำสั่งนายกรัฐมนตรี
ที่ ๑/๒๕๒๒ ลงวันที่ ๓๐ มีนาคม ๒๕๒๒

ข้อ ๔  ให้ยกเลิกความในข้อ ๑๖
แห่งคำสั่งนายกรัฐมนตรีที่ ๑/๒๕๒๒ ลงวันที่ ๓๐ มีนาคม ๒๕๒๒ และให้ใช้ความต่อไปนี้แทน
ข้อ ๑๖  ในการรับน้ำมันเบนซินหรือน้ำมันดีเซล
ให้ผู้จำหน่ายน้ำมันตรวจสอบตราหรือเครื่องหมายที่ผู้ค้าน้ำมันผูก ผนึก
หรือประทับก่อนรับว่ามีรอยแกะหรือบุบสลายอย่างใดหรือไม่ ถ้าปรากฏว่ามีรอยแกะหรือบุบสลาย
ให้สันนิษฐานไว้ก่อนว่าน้ำมันเบนซินหรือน้ำมันดีเซลนั้นมีการปลอมปนและเก็บตัวอย่างไว้ในภาชนะบรรจุผนึกไว้ให้มั่นคงโดยให้ผู้ควบคุมยานพาหนะที่ขนส่งและผู้จำหน่ายน้ำมันลงลายมือชื่อกำกับไว้เป็นหลักฐานเพื่อการตรวจพิสูจน์ต่อไปพร้อมกับรายงานให้พนักงานเจ้าหน้าที่และผู้ค้าน้ำมันทราบโดยเร็วที่สุดด้วย

ข้อ ๕  ให้ยกเลิกความในข้อ ๑๙  แห่งคำสั่งนายกรัฐมนตรี ที่ ๔/๒๕๒๒ ลงวันที่
๒ เมษายน ๒๕๒๒ และให้ใช้ความต่อไปนี้แทน
ข้อ ๑๙  บุคคลซึ่งมีเหตุต้องใช้น้ำมันดีเซล
ให้ซื้อน้ำมันดีเซลได้ไม่เกินปริมาณ ดังต่อไปนี้
(๑) ในกรณีที่เป็นเกษตรกร ให้ซื้อได้ตามปกติ
แต่ไม่เกินครั้งละ ๒๐๐ ลิตร
(๒) ในกรณีที่เป็นเกษตรกรทำประมง ให้ซื้อได้ครั้งละไม่เกินปริมาณสำหรับถังบรรจุน้ำมันเชื้อเพลิงประจำเรือประมง
(๓) ในกรณีที่เป็นผู้ควบคุมยานพาหนะหรือยานยนต์อื่นให้ซื้อได้ครั้งละไม่เกินปริมาณสำหรับถังบรรจุน้ำมันขนาดธรรมดาที่ติดประจำอยู่กับยานพาหนะ
หรือยานยนต์นั้น
(๔)
ผู้ประกอบธุรกิจหรืออุตสาหกรรมหรือกิจการอื่นที่คณะกรรมการกำหนด
ให้ซื้อได้ไม่เกินปริมาณที่เคยซื้อตามปกติ
โดยแสดงหลักฐานต่อผู้ค้าน้ำมันหรือผู้จำหน่ายน้ำมัน แล้วแต่กรณี
(๕) บุคคลอื่นนอกจากที่กล่าวไว้ใน (๑) (๒)
(๓) หรือ (๔) ให้ซื้อได้ไม่เกินครั้งละ ๒๐ ลิตร
ในกรณีที่บุคคลดังกล่าวใน (๑) (๒) (๓) หรือ
(๔) มีความจำเป็นต้องใช้น้ำมันดีเซลเกินปริมาณที่จะซื้อได้ตามวรรคหนึ่ง
ให้ขออนุญาตต่อกองควบคุมสินค้า กรมการค้าภายใน กระทรวงพาณิชย์ สำหรับผู้ซื้ออยู่ในกรุงเทพมหานคร
หรือนายอำเภอแห่งท้องที่ที่ผู้นั้นมีภูมิลำเนาหรือสถานที่ประกอบกิจการ

ข้อ ๖  ให้คำสั่งนี้มีผลใช้บังคับตั้งแต่วันที่
๒๙ สิงหาคม ๒๕๒๓ เป็นต้นไป

สั่ง ณ วันที่ ๒๙ สิงหาคม พ.ศ. ๒๕๒๓
พลเอก ป.  ติณสูลานนท์
นายกรัฐมนตรี

อภิญญา/ปรับปรุง
๑๐ กันยายน ๒๕๕๗

ปุณิกา/ปรับปรุง
๑๔ มกราคม ๒๕๕๘

[๑] ราชกิจจานุเบกษา
เล่ม ๙๗/ตอน ๑๓๘/ ฉบับพิเศษ หน้า ๑/๕ กันยายน ๒๕๒๓